[pic] | EIROPAS KOPIENU KOMISIJA | Briselē, 27.6.2007 COM(2007) 377 galīgā redakcija KOMISIJAS ZIŅOJUMS EIROPAS PARLAMENTAM UN PADOMEI par Bulgārijas progresu, veicot papildu pasākumus pēc pievienošanās KOMISIJAS ZIŅOJUMSEIROPAS PARLAMENTAM UN PADOMEI par Bulgārijas progresu, veicot papildu pasākumus pēc pievienošanās 1. Ievads 1.1. KONTEKSTS Kad Bulgārija 2007. gada 1. janvārī pievienojās ES, tika paredzēti īpaši noteikumi, lai atvieglotu un atbalstītu tās netraucētu pievienošanos, vienlaikus aizsargājot ES politikas virzienu un iestāžu pareizu darbību. Kā tiek pieprasīts visām dalībvalstīm, pievienojoties ES, Bulgārija uzņēmās dalības tiesības un pienākumus. Atbilstoši parastajai praksei Komisija uzrauga tiesību aktu ( acquis communautaire ) piemērošanu, lai nodrošinātu šo pienākumu izpildi. Turklāt saskaņā ar mehānismu, ko izveidoja tām valstīm, kas pievienojās ES 2004. gadā, Pievienošanās līgumā tika paredzēti drošības un pārejas pasākumi (piemēram, ierobežojumi darbaspēka brīvai apritei, piekļuvei auto transporta tīkliem; noteikumi veterinārijas, fitosanitārijas un pārtikas nekaitīguma jomā). Pievienošanās līgumā tika skaidri noteikts, ka gadījumā, ja ir būtiski trūkumi acquis transponēšanā un īstenošanā ekonomikas, iekšējā tirgus un tieslietu un iekšlietu jomā, aizsargpasākumus var piemērot[1] līdz trim gadiem pēc pievienošanās. Līdz ar Bulgārijas pievienošanos tika veikta virkne īpašu papildu pasākumu, ko īstenoja, lai novērstu vai kompensētu trūkumus tādās jomās kā lidojumu drošība, pārtikas nekaitīgums, lauksaimniecības fondi un tiesu sistēmas reforma, cīņa pret korupciju un organizēto noziedzību. Tika izveidots sadarbības un pārbaudes mehānisms, kurā noteica kritērijus progresa uzraudzībai pēdējā no minētajām jomām[2]. Šo mehānismu izveidoja tāpēc, ka bija ļoti svarīgi izveidot administratīvu un tiesisku sistēmu, kura labi darbojas, lai nodrošinātu, ka Bulgārija spēj izpildīt visas saistības, kā arī izmantot priekšrocības, kas izriet no dalības. Tas arī atspoguļo vajadzību inter alia apkarot korupciju un organizēto noziedzību. Sadarbības un pārbaudes mehānisma mērķis ir nodrošināt, ka tiek veikti pasākumi, lai radītu pārliecību Bulgārijai un pārējām dalībvalstīm, ka administratīvie un tiesiskie lēmumi un prakse šajās jomās Bulgārijā atbilst lēmumiem un praksei pārējā ES. Panākumi tiesu sistēmas reformas jomā un cīņā pret korupciju un organizēto noziedzību ļaus Bulgārijas iedzīvotājiem un uzņēmumiem baudīt tās tiesības, kuras tiem pienākas kā ES pilsoņiem. Ja netiks gūti neatgriezeniski panākumi tiesu sistēmas reformas jomā, pastāv risks, ka cīņā pret korupciju un organizēto noziedzību Bulgārijā nevarēs pareizi piemērot ES tiesību aktus. Komisijai tika lūgts regulāri ziņot par šiem papildu pasākumiem. Ziņojumi attiecībā uz sadarbības un pārbaudes mehānismu tika pieprasīti ik pēc sešiem mēnešiem, sākot no 2007. gada jūnija. Šajā ziņojumā sniegts visaptverošs pārskats par pašreizējo situāciju saistībā ar papildu pasākumiem, un tas ir pirmais ziņojums par sadarbības un pārbaudes mehānismu. Tajā apskatītas visas jomas, kurās tika noteikti papildu pasākumi, īpašu uzmanību pievēršot tiesu sistēmas reformai un cīņai pret korupciju un organizēto noziedzību. 1.2. Metodika Šā ziņojuma sagatavošanā tika izmantoti vairāki informācijas avoti. Galvenais informācijas avots bija Bulgārijas valdība. Informācija un analīze tika saņemta arī no EK pārstāvniecības un dalībvalstu diplomātiskajām misijām Bulgārijā, pilsoniskās sabiedrības organizācijām, apvienībām un ekspertu ziņojumiem. Komisija saskaņā ar sadarbības un pārbaudes mehānismu 2007. gada aprīlī organizēja komandējumus uz Bulgāriju. Tika saņemts atbalsts no atsevišķiem dalībvalstu ekspertiem un Komisijas dienestiem. Tas tika darīts ar mērķi saņemt neatkarīgu progresa novērtējumu. Eksperti sagatavoja ziņojumus, kurus pēc tam nosūtīja Bulgārijai faktu neprecizitāšu novēršanai. Bulgārija saskaņā ar sadarbības un pārbaudes mehānismu 2007. gada 31. martā iesniedza pirmo ziņojumu par panākumiem un turpina sniegt Komisijai jaunāko informāciju par attiecīgajiem notikumiem kopš minētā datuma. 2. Papildu pasākumi - pašreizējā situācija PAPILDU PASāKUMI BULGāRIJAI ATTIECAS UZ LAUKSAIMNIECīBAS FINANSēJUMU, PāRTIKAS NEKAITīGUMU, LIDOJUMU DROšīBU, TIESU SISTēMAS REFORMU UN CīņU PRET KORUPCIJU UN ORGANIZēTO NOZIEDZīBU. ŠAJā NODAļā SNIEGTS īSS PēTīJUMS PAR PIRMAJāM TRIM JOMāM, UZ KURU ASPEKTIEM ATTIECAS ARī ATSEVIšķAS PRASīBAS SNIEGT ZIņOJUMUS. PANāKUMI TIESU SISTēMAS REFORMAS UN KORUPCIJAS UN ORGANIZēTāS NOZIEDZīBAS APKAROšANAS JOMā NOVēRTēTI 3. NODAļā. Pielikumā ir sniegta papildu informācija par pašreizējo situāciju attiecībā uz drošības klauzulām un citiem noteikumiem šajās jomās. Ņemot vērā izveidotās īstenošanas struktūras un ziņojumu sniegšanas mehānismus lauksaimniecības, dzīvnieku veselības un pārtikas nekaitīguma un aviācijas jomā, šajā horizontālajā ziņojumā šīs tēmas turpmāk netiks skatītas. Ja šajās jomās būs vajadzīgi turpmāki lēmumi, tos pieņems individuāli saskaņā ar noteikumiem, kas reglamentē šīs nozares. 2.1. Lauksaimniecības fondi Attiecībā uz lauksaimniecības fondiem dalībvalstīs ir jābūt akreditētām un kvalificētām maksājumu aģentūrām, lai nodrošinātu lauksaimniecības izdevumu pareizu pārvaldību un kontroli. Dalībvalstīm ir jānodrošina Integrētās administrācijas un kontroles sistēmas (IAKS) darbība tiešajiem maksājumiem lauksaimniekiem un lauku attīstības izdevumu daļām (tostarp, lai novērstu krāpšanu un nepareizus maksājumus). Ja dalībvalstis nenodrošina šādu kontroles sistēmu pareizu darbību, Komisija katru gadu ex-post lemj par finanšu korekcijām. Tā kā bija pārāk augsts risks, ka no Bulgārijas pievienošanās brīža IAKS varētu pienācīgi nedarboties, Komisija izveidoja aizsardzības mehānismu, ko varētu piemērot Bulgārijai, ja netiktu izveidoti vai būtu ļoti nepilnīgi IAKS (integrētās administrācijas un kontroles sistēmas) elementi vai pārējie elementi, kas ir vajadzīgi, lai nodrošinātu pareizus maksājumus. Aizsardzības mehānismā paredzēts, ka izdevumus, kas saistīti ar IAKS, varētu provizoriski samazināt par 25 %. Galvenās bažas attiecībā uz IAKS bija saikne starp saimniecību reģistru un ZGIS (zemes gabalu identifikācijas sistēmu), administratīvie resursi un loģistika, kā arī reģistrēto datu kvalitāte. Revīzijā, ko veica jūnijā, apstiprinājās, ka Bulgārija ir guvusi turpmākus panākumus IAKS dažādo elementu ieviešanā. Tomēr ir vajadzīgi turpmāki centieni un strauja rīcība, īpaši lai nodrošinātu, ka nākamajos mēnešos tiek efektīvi veiktas pārbaudes uz vietas. Nākamais revīzijas apmeklējums Bulgārijā paredzēts jūnija pēdējā nedēļā. Šajā revīzijā pārbaudīs, vai atbilstoši darbojas maksājumu aģentūra, un veiks izpildes pārbaudi attiecībā uz dažiem jautājumiem, kas saistīti ar IAKS. Pamatojoties uz šīm revīzijām un Ministru deklarāciju, ko marta beigās iesniedza Bulgārijas iestādes, Komisija novērtēs, vai ir izveidoti IAKS elementi un vai tie darbojas. Lēmumus par to, vai ir jāpiemēro aizsargpasākumi (kas varētu nozīmēt ar IAKS saistīto izdevumu samazinājumu), pieņems, pamatojoties uz revīzijas rezultātiem un uz Ministru deklarāciju, ko iesniedza Bulgārijas iestādes. 2.2. Lidojumu drošība Attiecībā uz lidojumu drošību Bulgārija ir pārbaudījusi trūkumus, kas saistīti ar tās vājajām administratīvajām spējām regulēšanas jomā un aviopārvadātāju un to organizāciju uzraudzības un kontroles jomā, kuras iesaistītas aeronavigācijas ražojumu lidojumderīguma uzturēšanā un ekspluatācijā. Dažādi pārbaudes apmeklējumi, kas veikti kopš 2005. gada, liecina, ka Bulgārija nespēja piemērot ne Kopienas, ne Kopīgās aviācijas pārvaldes ( JAA ) noteikumus attiecībā uz aeronavigācijas ražojumu drošību un ekspluatācijas organizācijām. Tāpat arī Bulgārija nespēja izpildīt uzraudzības saistības atbilstoši starptautiskiem standartiem ( ICAO ), JAA vai EK standartiem. Tāpēc 2006. gada decembrī tika piemēroti aizsargpasākumi. Tas nozīmē, ka kopš 2007. gada 1. janvāra a) Bulgārijas pārvadātājiem nav Kopienas pārvadātāju statusa un tie turpina darboties trešo valstu statusā, un b) drošības sertifikāti, ko izdevušas Bulgārijas iestādes, netiek savstarpēji atzīti EK. Tomēr Bulgārijai joprojām ir pilnībā saistošas visas saistības, kas izriet no attiecīgajiem Kopienas noteikumiem. Bulgārija ir sākusi uzlabot savas drošības kontroles spējas un 2007. gada februārī pati veica aizsargpasākumus un, ņemot vērā ekspluatācijas drošības jomā konstatētos trūkumus, atsauca sertifikātus četriem kravu pārvadātājiem, apturēja sertifikātu piektajam un piemēroja ierobežojumus sestajam kravu pārvadātājam, kā arī izslēdza no reģistra vairāk nekā 160 lidaparātus, jo tie neatbilda EK noteikumiem. 2.3. Dzīvnieku veselība un pārtikas nekaitīgums Veterinārijas un dzīvnieku veselības jomā tika veikti pārejas pasākumi attiecībā uz cūku mēri, un ir apstiprināti slimības izskaušanas plāni. Šos centienus plānots pārskatīt 2007. gada septembrī. Komisija ir pieņēmusi arī pārejas pasākumus gaļas un piena nozarēs. Tikai ierobežotam skaitam uzņēmumu ir atļauts sūtīt savus ražojumus uz citām dalībvalstīm. Īpaši pasākumi ir pieņemti attiecībā uz neapstrādātu pienu. 3. Tiesu sistēmas reforma un cīņa pret korupciju un organizēto noziedzību 3.1. APKOPOJOšS PāRSKATS Tiesu sistēmas reformu un cīņu pret korupciju un organizēto noziedzību stingri uzrauga saskaņā ar sadarbības un pārbaudes mehānismu. Uzraudzības darbības sniedz apkopojošu analīzi un sīku skaidrojumu par panākumiem saistībā ar sadarbības un pārbaudes mehānisma kritērijiem. Sīkais skaidrojums ir veidots, pievēršot uzmanību darbībām, kas tika izmantotas kā kritēriju izpildes progresa rādītāji. Bulgārijai ir bijušas mainīgas sekmes sadarbības un pārbaudes mehānismā noteikto kritēriju sasniegšanā. Ir svarīgi aplūkot šos kritērijus ne tikai kā individuālu darbību pārbaudes punktu sarakstu, kurā var izdarīt atzīmes vienu pēc otras. Tie visi ir savstarpēji saistīti. Panākumi vienā jomā ietekmē citas jomas. Katrs kritērijs ir neatkarīgas un objektīvas tiesu un administratīvās sistēmas pamatakmens. Šādas sistēmas radīšana un uzturēšana ir ilgstošs process. Tas ir saistīts ar sistēmiskās dimensijas būtiskām izmaiņām. Tāpēc kritērijus nevar skatīt izolēti. Tie jāskata kopā plašas reformas ietvaros konkrētajās jomās, attiecībā uz kurām ir vajadzīga ilgtermiņa politiska apņemšanās. Ir vajadzīgi pamatīgāki pierādījumi par izpildi uz vietas, lai apliecinātu, ka pārmaiņas ir neatgriezeniskas. Bulgārijas valdība ir apņēmusies īstenot tiesu sistēmas reformu un izskaust no tās korupciju un organizēto noziedzību. Bulgārijas iestādes apliecina labo gribu un apņēmību visās jomās. Tās ir sagatavojušas vajadzīgos tiesību aktu projektus, rīcības plānus un programmas. Tomēr reālo uzdevumu var izpildīt, vienīgi katru dienu apņēmīgi veicot šīs darbības uz vietas. Joprojām nepārprotama vājā puse ir šo nodomu pārvēršana rezultātos. Bulgārija pielika pūles visaugstākajā līmenī cīņā pret korupciju un organizētās noziedzības apkarošanu. Atzīstot šos centienus, jāatzīmē, ka vēl ir daudz darāmā. Panākumi, kas gūti īsajā laikā kopš sadarbības un pārbaudes mehānisma izveidošanas, tomēr ir nepietiekami. Lai atrisinātu dziļi iesakņojušās problēmas, īpaši organizētās noziedzības un korupcijas apkarošanas jomā, ir neatgriezeniski jāizveido noturīgas struktūras izmeklēšanas un tiesībaizsardzības līmenī, kuras spēj raidīt spēcīgus preventīvus signālus, un jānodrošina to efektīva darbība. Turklāt vajadzīgās strukturālās pārmaiņas ietekmē sabiedrību kopumā, un ir jāmaina to gaita, lai tās daudzkārt pārsniegtu kritēriju izpildi. Lai to panāktu, ir vajadzīga Bulgārijas stingra ilgtermiņa apņemšanās, un pārmaiņas var būt sekmīgas vienīgi tad, ja tiek stingri nodalītas izpildu, likumdošanas un tiesu pilnvaras. 3.2. Novērtējums 3.2.1. 1. kritērijs. Pieņemt Konstitūcijas grozījumus, novēršot jebkādu nenoteiktību attiecībā uz tiesu sistēmas neatkarību un atbildību Bulgārija pieņēma konstitūcijas grozījumus, kas nodrošina tiesu varas neatkarību un paredz neatkarīgas tiesu inspekcijas izveidi, kura uzraudzītu tiesu varas objektivitāti un veiktu sūdzību pārbaudi. Ņemot vērā to, ka inspekcija vēl nav izveidota, ir pāragri vērtēt šo grozījumu ietekmi. Bulgārija lielā mērā ir izpildījusi šo kritēriju, pieņemot konstitūcijas grozījumus. Līdz vajadzīgo īstenošanas tiesību aktu, kas paredz neatkarīgas tiesu inspekcijas izveidi, pilnīgai pieņemšanai un īstenošanai nebūs iespējams novērtēt šā grozījuma ietekmi uz nenoteiktības novēršanu saistībā ar tiesu sistēmas neatkarību un atbildību (skatīt arī 2. un 3. kritēriju). Sīks novērtējums - Nacionālajai asamblejai pieņemt Bulgārijas konstitūcijas grozījumus Konstitūcijas grozījumus, kuru mērķis bija noskaidrot nenoteiktības attiecībā uz tieslietu ministra iespējamo iejaukšanos tiesu varas neatkarībā, pieņēma tad, kad ar vajadzīgo ¾ Nacionālās asamblejas balsu vairākumu 2007. gada 2. februārī tika pieņemts konstitūcijas 4. grozījums[3]. Konstitūcijas grozījumus, tāpat kā jebkurus citus grozījumus, var izskatīt Konstitucionālā tiesa, un tiesību un administratīvos aktus, kas izdoti saskaņā ar šiem konstitūcijas grozījumiem, var apstrīdēt kā nekonstitucionālus parastajā kārtībā. - Nacionālajai asamblejai izdarīt vajadzīgās izmaiņas Likumā par tiesu varu Likums par tiesu varu vēl nav izsludināts (skatīt novērtējumu 2. kritērija otrajā apakšpunktā). - Izveidot inspekciju un nodrošināt tās darbību, publicēt un novērtēt pirmos rezultātus Inspekciju izveidos pēc Likuma par tiesu varu izsludināšanas (skatīt novērtējumu 3. kritērijā). 3.2.2. 2. kritērijs. Pieņemot un ieviešot jaunu likumu par tiesu varu un jaunu civilprocesa kodeksu, nodrošināt pārredzamāku un efektīvāku tiesas procesu. Ziņot par šo jauno tiesību aktu un kriminālprocesa kodeksa un administratīvā procesa kodeksa ietekmi, īpaši par pirmstiesas posmu Jaunā likuma par tiesu varu pirmās nodaļas pieņēma jūnija vidū, tāpēc ir pāragri ziņot par tā īstenošanu. Tas varētu kliedēt bažas par Augstākās tiesas padomes un tās inspekcijas neatkarību un personālu. Civilprocesa kodekss vēl nav pieņemts. Nolūkā atvieglot tiesību aktu vienādu piemērošanu ir izveidota jaunā Kriminālprocesa kodeksa un jaunā Administratīvā procesa kodeksa uzraudzības sistēma. Tomēr nav saņemti regulāri ziņojumi par šā uzraudzības mehānisma konstatējumiem. Kopumā Bulgārija ir guvusi zināmus panākumus tiesu procesa caurredzamības uzlabošanā, bet ir vajadzīgs ilgāks laiks, lai varētu novērtēt, vai jaunajiem tiesību aktiem būs paredzētā ietekme. Sīks novērtējums - Pieņemt jauno Civilprocesa kodeksu Civilprocesa kodekss vēl nav izsludināts. Ministru padome tā projektu apstiprināja 2006. gada maijā un iesniedza Nacionālajai asamblejai. Daži panti tiek skatīti otrajā lasījumā. Bulgārijas iestādes paredz, ka parlaments līdz 2007. gada jūlija beigām apstiprinās šo kodeksu. - Pieņemt jauno likumu par tiesu varu, kas atspoguļo konstitūcijas grozījumus un to ekspertu ieteikumus, kuri veica salīdzinošo pārskatu Likums par tiesu varu vēl nav izsludināts. Parlaments 2007. gada 14. jūnijā tikai apstiprināja otrajā lasījumā jaunā Likuma par tiesu varu pirmās nodaļas. Tā teksts pagaidām nav pieejams. Pēc konstitūcijas ceturtā grozījuma pieņemšanas no Augstākās tiesas padomes locekļiem tika izveidota darba grupa. Tās sagatavoto Likuma par tiesu varu projektu Ministru padome apstiprināja 2007. gada martā un aprīlī nodeva Nacionālajai asamblejai izskatīšanai pirmajā lasījumā[4]. Turpinās apspriešana ar Nacionālo asambleju, bet daži ievērojami Bulgārijas maģistrāta, kā arī sadraudzības projekta konsultanti un citi eksperti jau ir pauduši bažas par vairākiem pašreizējā projekta aspektiem: - ATP statuss – nesen pieņemtie ATP statūti nosaka, ka ATP ir pastāvīga struktūra; - ATP inspekcija - pastāv funkciju pārklāšanās ar Tieslietu ministrijas inspekcijas funkcijām[5], un no tā vajadzētu izvairīties; - kritērijos, kas noteikti, lai kļūtu par tiesnesi, prokuroru vai izmeklētāju, kandidātiem netiek prasītas ne vairāku mēnešu mācības Valsts tieslietu institūtā, ne stažēšanās pie pieredzējuša tiesneša, prokurora vai izmeklētāja; - paaugstinot amatā, tiesnešiem, prokuroriem vai izmeklētājiem netiek prasīts kārtot konkursa pārbaudījumus. Vērtēšanas procesu veic maģistrāti – ATP Priekšlikumu un tiesnešu, prokuroru un izmeklētāju darba vērtēšanas komitejas locekļi. Tāpat bažas izraisa risks, ka gan atklātības tiesības un pienākumus, kas pašlaik noteikti attiecībā uz sabiedrības informēšanu par tiesu iestāžu darbību, gan tiesu iestādēm uzlikto darbības atklātības, pieejamības un caurredzamības pienākumu varētu neievērot ierobežojumu dēļ, kas noteikti attiecībā uz piekļuvi informācijai par tiesu iestāžu lēmumiem, ko pašlaik paredz Tieslietu ministrijas noteikumi. Saistībā ar šo kritiku un bažām rodas jautājums par to, vai daļēji pieņemtais Likums par tiesu varu pilnībā atbildīs vajadzīgajai tiesu sistēmas reformai un vai tam būs vajadzīga papildu izvērtēšana, ja tam ir jānostiprina tiesiskums un jāpalielina tiesiskās sistēmas un tiesībaizsardzības iestāžu efektivitāte un atbildība. - Izveidot visu jauno kodeksu uzraudzības sistēmu Kriminālprocesa kodekss (KPK). Kriminālprocesa kodeksa, kurš stājās spēkā 2006. gada aprīlī, ietekmes uzraudzība ir labi organizēta. Uzraudzības grupas locekļi ir ATP, Augstākās Kasācijas tiesas (AKT), Augstākās Administratīvās tiesas (AAT), citu tiesu, Valsts prokuratūras, Valsts izmeklēšanas dienesta (VID), Tieslietu ministrijas un Iekšlietu ministrijas augsti pārstāvji. Grupu vada tieslietu ministra vietnieks, un viņa vietnieks ir iekšlietu ministra vietnieks. Uzraudzības grupa saņem informāciju no dažādiem avotiem – reģionālo tiesu, apgabaltiesu un apelācijas tiesu un prokuratūru priekšsēdētājiem, tiesu iestāžu inspekcijas un Valsts policijas dienesta vadītājiem u.c. – un kopš 2006. gada beigām ir sniegusi vairākus atzinumus par KPK noteikumiem. Šo atzinumu mērķis ir veicināt vienveidīgāku tiesu praksi krimināllietās. Atzinumi ir publicēti Tieslietu ministrijas tīmekļa vietnē, un, organizējot sanāksmes, konferences utt., ar Likumu par tiesu varu ir iepazīstināti maģistrāti. Uzraudzības grupa un advokāti pozitīvi vērtē KPK. Administratīvā procesa kodekss (APK). Uzraudzība ir tikko sākta, jo būtiski jaunā APK noteikumi stājās spēkā tikai 2007. gada 1. martā. Ir pieņemti APK vērtēšanas kritēriji. Šie kritēriji ir vērsti uz tiesību aizsardzību, labas pārvaldības veicināšanu un lēmumu pieņemšanas ātruma un efektivitātes paaugstināšanu. Pagaidām netiek ziņots par uzraudzības rezultātiem. Civilprocesa kodekss (CPK). CPK uzraudzību sāks pēc tiesību akta izsludināšanas. - Regulāri ziņot par šā uzraudzības procesa konstatējumiem, īpaši attiecībā uz pirmstiesas posmu, nolēmumu un spriedumu izpildi Līdz šim vienīgie pieejamie materiāli ir saistīti ar KPK uzraudzību. KPK uzraudzības grupa daļēji pilda ziņošanas pienākumu. Ziņojums „Kriminālprocesa kodeksa ieviešanas analīze saistībā ar pirmstiesas izmeklēšanas efektivitāti”, ko sniedza 2007. gada martā, liecina, ka jaunā KPK ieviešanas rezultātā tiek panākti uzlabojumi, īpaši attiecībā uz pirmstiesas posma paātrināšanu. Ir sagatavots statistikas ziņojums par krimināllietām 2006. gadā. Tomēr līdz šim nav izveidots sistemātisks regulāras ziņošanas mehānisms attiecībā uz uzraudzības procesa konstatējumiem. CPK uzraudzību sāks pēc tiesību aktu izsludināšanas, un APK uzraudzība ir tikko sākta. Tādējādi nenotiek regulāra ziņošana par šo uzraudzības procesu konstatējumiem, un līdz šim panākumi ir nelieli. - Vajadzības gadījumā grozīt attiecīgos kodeksus un tiesību aktus KPK uzraudzības grupas sniegtie atzinumi palīdzēja atrisināt problēmas un nodrošināt vienādu pieeju visā valstī. Kā turpmāku pasākumu Bulgārijas iestādes apzināja vajadzību pēc grozījumiem KPK piecos aspektos: 1) policijas spēju nostiprināšana, lai nodrošinātu pirmstiesas procesa efektivitāti un ātrumu; 2) izmeklēšanas termiņa pagarināšana no diviem līdz sešiem mēnešiem ar iespēju to pagarināt par vēl sešiem mēnešiem; 3) atļauja liecināt tiesā policistiem, kas izmeklējuši lietu; 4) atļauja liecināt tiesā slepenpolicistiem videokonferences veidā; 5) vajadzības atcelšana apstiprinātiem lieciniekiem piedalīties procesuālās darbībās pirmstiesas procesā. Cits grozījums kriminālprocesā, ko papildus šiem pieciem jautājumiem ierosināja Bulgārijas iestādes, attiecas uz papildu pilnvaru piešķiršanu izmeklēšanas maģistrātiem ( sledovateli ), jo tagad atbildība par lielāko daļu noziegumu ir nodota policijas izmeklētajiem. Arguments ir tāds, ka šie maģistrāti ir valsts resursu izšķērdēšana, ko varētu lietderīgi izmantot izmeklēšanā uzņēmējdarbības noziedzības, nepilngadīgo personu noziedzības un citās īpašās jomās. Bulgārija uzsver, ka tā rezultātā nemazinātos iepriekšējie pasākumi, jo tiesu izmeklētājus izmantotu vienīgi konkrētiem, īpašiem uzdevumiem, kas ir skaidri noteikti un ierobežoti laikā. Pozitīva ietekme varētu būt bijušo tiesu izmeklētāju izmantošanai, lai palīdzētu pašreizējiem policijas izmeklētājiem, īpaši lai samazinātu pašreizējo darba slodzi un nodrošinātu, ka lietas tiek risinātas saprātīgā termiņā, ar nosacījumu, ka to izmanto kā pagaidu pasākumu un vienīgi īpašos, skaidri definētos gadījumos, lai izvairītos no ieviesto reformu daļējas atcelšanas. Bulgārija sagaida, ka KPK grozījumi būs iekļauti parlamenta likumdošanas rudens programmā. Aprīlī parlaments jau galīgi pieņēma Kriminālprocesa kodeksa grozījumus , tostarp palielinot sodu par dažiem nopietnu noziegumu veidiem ar mērķi atbalstīt krimināltiesību aktu preventīvo funkciju[6]. 3.2.3. 3. kritērijs. Turpināt tiesu sistēmas reformu, lai paaugstinātu profesionalitāti, atbildību un efektivitāti. Novērtēt šās reformas ietekmi un katru gadu publicēt vērtēšanas rezultātus Saskaņā ar Likumu par tiesu varu vēl ir jāizveido Tiesu iestāžu inspekcija kā galvenā tiesu iestāžu integritātes uzraudzības iestāde. Tāpēc var ziņot tikai par nelieliem panākumiem saistībā ar tiesu iestāžu lielākas atbildības panākšanu. Pirmie soļi tika sperti, piemērojot ētikas kodeksu un uzliekot disciplināras sankcijas prokuroriem, kuriem izvirzīta apsūdzība. Bulgārija ir guvusi panākumus saistībā ar maģistrātu darbā pieņemšanas procedūru un to novērtēšanu. Šie centieni ir jāturpina un jāpastiprina. Valsts tieslietu institūts sāka vairākas mācību sesijas par jaunajiem procesuālajiem kodeksiem, iesaistot tajās ievērojamu skaitu tiesnešu, tiesu sekretāru un prokuroru. Par parastu praksi kļūs lietu datorizēta iedalīšana pēc nejaušības principa. Kopumā Bulgārijā ir gūti zināmi panākumi tiesu iestāžu atbildības, profesionalitātes un efektivitātes paaugstināšanā. Sīks novērtējums - Izveidot pārredzamu un pilnībā funkcionējošu lēmumu pieņemšanas procesu disciplinārās izmeklēšanās, ko veiks jaunizveidotā Augstākās tiesas padomes inspekcija Nav iespējams ziņot par panākumiem, jo ATP inspekcija nav izveidota. Tomēr tiesu iestāžu konstitucionālās imunitātes atcelšana pēc Konstitūcijas 4. grozījuma pieņemšanas atviegloja disciplinārsodu uzlikšanu trīs nesenos gadījumos, kad ģenerālprokurors ierosināja disciplinārus pasākumus pret augstākā līmeņa prokuroriem. ATP nolēmumi atstādināt no amata divus no arestētajiem prokuroriem, pret kuriem uzsākts kriminālprocess apsūdzībā par korupciju, apstiprina ģenerālprokurora priekšlikumus. Pēc apelācijas vienu lietu izskatīja AAT, kas 2007. gada martā apstiprināja ATP spriedumu. - Nodrošināt Ētikas kodeksa pilnīgu un plašu piemērošanu maģistrātiem, īpaši pārkāpumu izskatīšanas, izmeklēšanas un atlaišanas/kriminālvajāšanas procedūru piemērošanu Bulgārijas 2003. gada 13. decembra Tiesnešu ētikas kodekss ir īss četru lappušu dokuments, kurā ir septiņi panti un kuru sagatavoja Bulgārijas Tiesnešu apvienība un apstiprināja ATP. Tiesnešu un prokuroru izdarīto pārkāpumu, par kuriem draud kriminālatbildība, izskatīšana tiek nodota ģenerālprokuroram, bet sankcijas par citiem pārkāpumiem uzliek Augstākās tiesas padome. Tiesībaizsardzības mehānisms joprojām lielā mērā ir balstīts uz sūdzībām, tomēr tad, kad būs izveidota inspekcija, jābūt pieejamam tā būtiskajam, preventīvajam aspektam. Kopš tā laika kodekss nav pārskatīts, lai nodrošinātu, ka tas pievēršas ētiskām problēmām, kuras rodas, to piemērojot praksē. - Uzraudzīt konkursa pārbaudījumu sistēmas piemērošanu maģistrātu darbā pieņemšanai un vērtēšanai Bulgārijas ziņojumā sniegts sīks izklāsts par astoņiem konkursiem un aprakstīti pieci gaidāmie konkursi; daži no tiem ir valsts mēroga konkursi, tostarp konkurss par iecelšanu amatos jaunajā Administratīvajā tiesā. Tas ir pieskaitāms panākumiem. Ievērojamu skaitu jauno tiesnešu pieņēma darbā no praktizējošu juristu vidus, kas liecina par procedūras atklātību, kā arī par šā tiesu iestāžu darbinieku darbā pieņemšanas veida nozīmīgumu. Bulgārijas iestādes norāda, ka no personām, kuras netika ieceltas amatā, saņemtas tikai trīs sūdzības. - Katru gadu publicēt tiesu sistēmas reformas novērtējuma konstatējumus, īpaši par to, kā tiek risinātas konkrētas problēmas, kas saistītas ar profesionalitāti, atbildību un efektivitāti Tieslietu ministrija ir sagatavojusi dokumentu „Ziņojums par Bulgārijas tiesu sistēmas reformas stratēģijas programmas izpildi laikposmā no 2006. gada janvāra līdz 2007. gada martam”, atkārtoti uzsverot savu apņēmību uzlabot tiesu sistēmu, lai padarītu to pieejamu, pārredzamu un tiesības aizsargāt spējīgu[7]. Šās kritērija daļas vērtējums nav neapstrīdams, pamatojoties vienīgi uz šo dokumentu. Jo īpaši nav iespējams pārliecināties, vai mērķi un prioritātes ir sasniegtas un vai tiks izpildīti sākotnēji izklāstītie principi (pārredzamība, pieejamība utt.). - Prokuratūras dienestos ieviest programmatūru lietu apstrādei pēc nejaušības principa Tiek apgalvots, ka visās Bulgārijas tiesās notiek lietu iedalīšana tiesnešiem pēc nejaušības principa. Lietu datorizētu iedalīšanu pēc nejaušības principa prokuratūras dienestā pašlaik izmanto trīs birojos, tostarp galvenajā birojā Sofijā. Citur lietu iedalīšana prokuroriem notiek manuāli. Bulgārija līdz 2007. gada beigām plāno uzstādīt programmatūru, lai lietu iedalīšana pēc nejaušības principa prokuratūras birojos atbilstu lietu iedalīšanai tiesās. - Pastiprināt apmācību par šo jauno tiesību aktu ietekmi Valsts tieslietu institūts kopš pagājušā gada decembra īsteno aktīvu mācību programmu par jaunajiem tiesību aktiem. Saistībā ar jauno Civilprocesa kodeksu notika 19 mācību sesijas, kurās kopā piedalījās 530 tiesneši, tiesas sekretāri un citi dalībnieki no visas valsts. Mācībām par Administratīvā procesa kodeksu institūts piedāvāja 7 sesijas gan no jauna ieceltajiem, gan pieredzējušiem tiesnešiem, kuri strādā administratīvajās tiesās. Valsts tieslietu institūts vadīja arī 10 mācību seminārus par jauno Kriminālprocesa kodeksu, kuros piedalījās 327 tiesneši, prokurori, izmeklētāji un „ doznateli ”. Tas organizēja arī 4 seminārus kopā 67 dalībniekiem, lai apmācītu pasniedzējus par jauno Kriminālprocesa kodeksu. 3.2.4. 4. kritērijs. Veikt profesionālas, bezpartejiskas izmeklēšanas apsūdzībās par augsta līmeņa korupciju un ziņot par tām. Ziņot par iekšējām pārbaudēm valsts iestādēs un par augsta līmeņa amatpersonu īpašumu publicēšanu Vairākas komitejas, kas piesaistītas Nacionālajai asamblejai, Ministru padomei un Augstākās tiesas padomei, ir atbildīgas par cīņu pret augsta līmeņa korupciju Bulgārijas valsts iestādēs. Ir pieņemta īstenošanas programma korupcijas apkarošanai. Tomēr programmas īstenošanai trūkst skaidra pienākumu sadalījuma un efektīva koordinācijas mehānisma. Tas apgrūtina rīcības uzturēšanu visos administrācijas līmeņos un izpildes līmenī. Joprojām nav skaidrs, vai ir reāli ieviesti pasākumi iespējamo ziņotāju aizsardzībai, un tāpēc ir vajadzīgi papildu tiesību akti. Ir panākts neliels progress izmeklēšanā pirmstiesas līmenī; to veicināja arī nesen izveidotās neatkarīgās inspekcijas. Augsta līmeņa valsts ierēdņu aktīvu deklarāciju pārbaudes sistēmu izveidoja 2007. gada janvārī. Tomēr nav daudz pierādījumu tam, ka notiktu rūpīgas un sistemātiskas tiesiskās pārbaudes saistībā ar pieņēmumiem par augsta līmeņa korupciju. Kopumā panākumi, kas gūti augsta līmeņa korupcijas lietu tiesiskajā apstrādē Bulgārijā, vēl arvien ir nepietiekami. Sīks novērtējums - Iesaistīt dalībvalstu ekspertus palīdzības un norādījumu sniegšanā saistībā ar izmeklēšanas kvalitātes uzlabošanu un ziņošanu par to Pastāvīgi notiek vairākas programmas un tiek veidoti kontakti, kuros iesaistās citas dalībvalstis, tostarp sadraudzības projekta konsultanti un policijas sadarbības koordinatori, kuri informē par uzlabojumiem. Laiks rādīs, vai tā rezultātā ir paaugstinājusies izmeklēšanas kvalitāte. - Racionalizēt un koordinēt to iestāžu institucionālo struktūru, kuras ir pilnvarotas apkarot korupciju Korupcijas apkarošanas centienus koordinē Koordinācijas padome korupcijas apkarošanai, ko izveidoja 2006. gada aprīlī. Padome sasauc trīs galveno korupcijas apkarošanas struktūru - i) Nacionālās asamblejas Korupcijas apkarošanas komisijas, ii) Ministru padomes Korupcijas apkarošanas komitejas, un iii) Augstākās tiesas padomes Korupcijas apkarošanas komitejas – pārstāvjus. Parlamenta administrācija nodrošina Koordinācijas padomei organizatorisko un tehnisko atbalstu. Sanāksmes notiek reizi mēnesī, un tajās apspriež gan stratēģiskus, gan operatīvus jautājumus, tostarp konkrētas lietas. Ziņojumu par pārredzamas pārvaldības, korupcijas novēršanas un apkarošanas stratēģijas programmu 2006. gadam pieņēma 2007. gada martā kopā ar stratēģijas īstenošanas plānu 2007. gadam. Tomēr šajā agrīnajā posmā vēl ir grūti pārliecināties, kādā apmērā šī koordinācija ir nodrošinājusi pievienoto vērtību izmeklēšanai un tieši kādus rezultātus šī pastiprinātā koordinācija ir devusi. Ņemot vērā, ka dažādos valdības līmeņos (izpildu, likumdošanas un tiesiskajā) ir trīs korupcijas apkarošanas komisijas, ģenerālinspekcija Ministru Padomē, kā arī inspekcijas dažādās valdības ministrijās un prokuratūras iestādēs, joprojām nav skaidrs, kurš uzņemas galīgo operatīvo atbildību par korupcijas apkarošanas rezultātiem. Būtisks priekšnoteikums korupcijas apkarošanas efektīvai īstenošanai ir skaidrs atbildības sadalījums un koordinācija starp iestādēm to korupcijas apkarošanas centienos. Līdz ar to nepārprotami ir jāoptimizē dažādo korupcijas apkarošanas vienību darbs, īpaši attiecībā uz vadības stilu un lēmumu pieņemšanu. - Izveidot administratīvu mehānismu ziņotāju aizsardzībai Valsts pārvaldes un administratīvo reformu ministrijas uzraudzībā ar Lielbritānijas ekspertu līdzdalību ir sagatavots projekts likumam par ziņotājiem – „Likums par to darbinieku aizsardzību, kuri ziņo par varas ļaunprātīgas izmantošanas un korupcijas gadījumiem”. Likums vēl nav iesniegts apstiprināšanai parlamentā, jo dažas Bulgārijas augstākās amatpersonas šaubās par to, vai šim likumam būs pievienotā vērtība, ņemot vērā to, ka lielākā daļa likumā paredzēto aizsargpasākumu jau ir ietverta citos Bulgārijas tiesību aktos, piemēram, Administratīvā procesa kodeksā un Valsts civildienesta likumā. Nevar apstiprināt, ka tiek veikti pastāvīgi, efektīvi pasākumi pašreizējās tiesiskās sistēmas īstenošanai, lai aizsargātu iespējamos ziņotājus. - Pilnībā ieviest tiesību aktus par valsts pārvaldes inspekciju neatkarību un nostiprināt aktīvāku to izmeklēšanas funkciju Likumā par valsts pārvaldi paredzēts juridiskais pamats inspekcijas izveidei valsts pārvaldē. Visām ministrijām ir jāizveido inspekcijas, kuras ir tieši pakļautas ministram[8]. Ministru padomē ir izveidota ģenerālinspekcija[9]. Līdztekus visu ministriju inspekcijām un Ministru padomes ģenerālinspekcijai Valsts pārvaldes ministrijā ir arī Valsts pārvaldes inspekcijas direkcija, kura pārbauda un kontrolē jautājumus, kas saistīti ar civildienesta tiesību aktu īstenošanu (valsts ierēdņu darbā pieņemšana, paaugstināšana amatā, atlaišana, samaksa utt.). Ministrijās izveidoto inspekciju koordinācijai ģenerālinspekcija ir izdevusi metodisku norādījumu kopumu. Dažos (3-4) gadījumos ministriju inspekcijas vērsās ģenerālinspekcijā, lai tā uzņemtos starpnieka lomu iekšējo konfliktu risināšanā. Šādos gadījumos ģenerālinspekcija nosūta ieteikumu attiecīgajam ministram, un saskaņā ar ģenerālinspekcijas sniegto informāciju tās ieteikumus parasti ievēro. Bulgārijas valdība savā ziņojumā sniedza informāciju par vairākām pārbaudēm, ko veica dažādas pārvaldes struktūras, un par ierosināto disciplināro procedūru skaitu. Tomēr nav sīkāku ziņu par to ierēdņu līmeni un amatu, pret kuriem uzsāktas disciplināras procedūras. Inspekciju neatkarība ir paredzēta Likumā par valsts pārvaldi. To funkcijas un pilnvaras ir precizētas attiecīgo pārvalžu reglamentos. Visas ministriju inspekcijas ir pakļautas ministram, un to budžets ir ministriju pārziņā. Kontroli par izpildvaras struktūrām (ministriem, izpildaģentūru izpilddirektoriem, valsts aģentūru un komisiju priekšsēdētājiem utt.) īsteno inspekcijas galvenais direktorāts, kas ir tieši pakļauts Bulgārijas Republikas premjerministram. - Ziņot par veiktajiem pasākumiem, lai novērstu izmeklēšanas un kriminālvajāšanas struktūru ietekmēšanu un cīnītos pret to, īpaši lai uzturētu lietas, kas saistītas ar atstādināšanu no amata/atlaišanu, kriminālprocesa uzsākšanu pret varbūtējām korumpētām tiesībaizsardzības struktūrām Bulgārijas iestādes apgalvo, ka visās ministrijās tiek veikti vairāki gan preventīvi, gan kontroles pasākumi. Tomēr šo dažādo pasākumu reālā ietekme vēl nav jūtama, savukārt nav iespējams pārbaudīt, vai ir veikti vairāki administratīvi pasākumi, savākta informācija par uzsāktajiem un pabeigtajiem kriminālprocesiem. Pamatojoties uz sniegto informāciju, nav arī skaidrs, cik no šiem gadījumiem ir mēģinājumi apliecināt ietekmi uz izmeklēšanu korupcijā un kā šīs lietas tiek risinātas. - Nodrošināt uzticama aktīvu deklarāciju pārbaudes mehānisma izveidi, kā arī reālas sankcijas viltotu vai neprecīzu deklarāciju gadījumā Kopš 2007. gada janvāra, pēc tam, kad 2006. gada septembrī tika izdarīti grozījumi Likumā par atklātību attiecībā uz īpašumiem, kas pieder augsta līmeņa valsts ierēdņiem, augsta līmeņa ierēdņiem katru gadu līdz 30. aprīlim ir jāiesniedz aktīvu deklarācijas, piešķirot termiņa pagarinājumu par vienu mēnesi kļūdu labošanai. Pēc tam deklarācijas salīdzina ar citu iestāžu, piemēram, Finanšu ministrijas, Transporta ministrijas, Lauksaimniecības ministrijas, Mežsaimniecības ministrijas un Reģionālās attīstības ministrijas, reģistros uzglabāto informāciju. Valsts revīzijas birojs ir atbildīgs par aktīvu deklarāciju koordinēšanu, to salīdzināšanu ar reģistriem un sodu uzlikšanu par neatbilstību. Salīdzināšana ir jāpabeidz katru gadu līdz 31. oktobrim. Par kļūdainām deklarācijām jāziņo Valsts ieņēmumu aģentūrai pārbaudes veikšanai. Ja tiek konstatēta iespējama krimināla rīcība, notiek apspriešana ar ģenerālprokuroru. Deklarācijas un informāciju par turpmākām darbībām publicē Valsts revīzijas biroja tīmekļa vietnē. Šis mehānisms papildina valsts korupcijas apkarošanas stratēģijas preventīvos elementus un ļauj sabiedrībai salīdzināt deklarācijas ar dzīvesveidu. Tomēr šā mehānisma ietekmi nevar izmērīt, kamēr a) nav iesniegtas visas deklarācijas un b) nav pārbaudītas visas deklarācijas un veikti visi vajadzīgie pasākumi[10]. 3.2.5. 5. kritērijs. Veikt turpmākus pasākumus, lai novērstu un apkarotu korupciju, īpaši pie robežām un vietējās pašvaldībās Palielinot preventīvās kontroles pasākumu skaitu un sankcijas, Bulgārija ir sekmīgi pastiprinājusi centienus, lai nepieļautu korupciju dažos robežkontroles posteņos. Elektronisko norēķinu sistēmu izveidošana un uz nejaušības principu balstītas maiņu darba sistēmas ieviešana dažos robežkontroles posteņos ir mazinājusi korupcijas iespējas un ļāvusi palielināt ieņēmumus. Šī labā prakse ir jāizvērš uz visiem robežkontroles posteņiem. Apvienojumā ar pārvaldes pārredzamību un vienkāršošanu ir sākuši dot rezultātus īpašo mācību un izpratnes par korupciju veidošanas pasākumi, kas orientēti uz vietējo pārvaldi. Tomēr nav saņemta informācija par kriminālvajāšanu korupcijas lietās pašvaldību līmenī. Valsts revīzijas birojs ir sācis finanšu izmeklēšanas, tomēr preventīvas izmeklēšanas neizskaidrojamas labklājības gadījumos vēl nav kļuvušas par parastu praksi. Ir gūti ievērojami vispārīgi panākumi korupcijas novēršanā un apkarošanā uz robežām un vietējās pašvaldībās. Sīks novērtējums - Ieviest disciplināras sankcijas un nulles tolerances politiku, īpaši veterinārajā dienestā, muitā, Ceļu satiksmes izpildaģentūrā un citos attiecīgos dienestos Bulgārijas iestādes ir pastiprinājušas centienus, lai ieviestu kontroli un piemērotu sankcijas attiecīgajos dienestos, un saglabājās 2006. gadā novērotā korupcijas pastāvīgā samazināšanās robežpolicijā. Šajā sakarā jāatzīmē Valsts pārvaldes ministrijas, administratīvās reformas un reģionālo un vietējo iestāžu tālejošie centieni. Līdztekus pārbaudēm visā inspekcijā Robežpolicijas ģenerāldirektorāts īsteno rotācijas principu. Tas pats attiecināms uz veterinārajiem inspektoriem uz robežām, Muitas aģentūru un Valsts ieņēmumu aģentūru. Neplānotas pārbaudes tiek veiktas kopā ar pārbaudēm, ko veic pēc robežkontroles punktu norādēm[11]; darbavietās ir uzstādītas videokameras, personām, kuras ierodas valstī, tiek izdalītas informācijas lapas; vajadzības gadījumā robežas veterinārās kontroles pārbaudes punktos tiek sniegta informācija par mehānisko transportlīdzekļu profilaktiskās dezinfekcijas cenām; tiek organizētas regulāras mācības jaunajiem darbiniekiem un vecākajiem civildienesta ierēdņiem, kā arī tiek veikti psiholoģiski apsekojumi, lai novērtētu korupcijas risku, un preventīvos nolūkos visi konstatētie gadījumi tiek publiskoti. Lai gan Bulgārija ziņo, ka tiek piemēroti disciplināri pasākumi[12], to ietekmi nav iespējams izmērīt, jo līdz šim Bulgārijas iestādes nav sniegušas informāciju par iesaistīto amatpersonu amatiem un pakāpēm. Turklāt ir ierosinātas tikai dažas krimināllietas, un nevienā no attiecīgajiem dienestiem nav izvirzītas apsūdzības noziegumos, kas saistīti ar korupciju. - Izveidot elektronisko norēķinu sistēmas un sistēmu uz robežām nodarbināto norīkošanai maiņās pēc nejaušības principa Bulgārija 2006. gada jūlijā Lesovas robežkontroles punktā izmēģinājuma režīmā ieviesa elektronisko norēķinu sistēmu nolūkā samazināt skaidras naudas maksājumus un korupcijas risku. Elektronisko norēķinu sistēma tiek paplašināta, lai aptvertu visus robežkontroles punktus uz ES ārējām robežām. Lai panāktu stabilu ietekmi, Lesovas robežkontroles punktā izveidotās elektronisko norēķinu sistēmas pozitīvie rezultāti ir jāpiemēro attiecībā uz visām sauszemes robežām. Darbojas sistēma robežsargu norīkošanai maiņās pēc nejaušības principa. Dažos robežšķērsošanas punktos ir pieejama programmatūra robežpolicistu maiņu noteikšanai. Tā ir jāpaplašina, lai aptveru visus robežšķērsošanas kontroles punktus. - Veikt regulāras revīzijas un pārbaudes, publicēt konstatējumus un nodrošināt turpmākus pasākumus Valsts revīzijas birojs (VRB) ar reģionālo un vietējo revīzijas biroju atbalstu (6 teritoriālās nodaļas un 28 biroji visā Bulgārijā) veic visu valsts, tostarp pašvaldību, uzņēmumu finanšu kontroli un visu konkursu pārbaudi, ieskaitot turpmāku uzraudzību. Rezultātus regulāri publicē internetā. Bulgārija ziņo, ka kopš 2007. gada janvāra norit 6 revīzijas, bet līdz 2007. gada decembrim ir jāpabeidz 8 revīzijas. - Ziņot par izmeklēšanām neizskaidrojamas izcelsmes bagātības gadījumos Šobrīd nevar ierosināt izmeklēšanas par neizskaidrojamas izcelsmes bagātības gadījumiem, ja vien tie nav saistīti ar kriminālpārkāpumiem vai nav saņemti nopietni „signāli”. Bankas kontu vai nodokļu deklarāciju pārbaude šajā nolūkā nav atļauta, ja nav saistības ar kriminālpārkāpumu. Tāpēc izmeklēšanas par neizskaidrojamas izcelsmes bagātības gadījumiem kā tādas nenotiek, un Bulgārijas iestādes nav tās reģistrējušas un neziņo par tām. 3.2.6. 6. kritērijs. Īstenot stratēģiju organizētās noziedzības apkarošanai, galveno uzmanību pievēršot smagiem noziegumiem, nelikumīgi iegūtu līdzekļu legalizācijai, kā arī noziedznieku aktīvu sistemātiskai konfiskācijai. Ziņot par jaunām un notiekošām izmeklēšanām, apsūdzībām un notiesāšanu šajās jomās. Attiecībā uz organizēto noziedzību Bulgārija īsteno atjauninātu rīcības plānu, kas vērsts uz tiesībaizsardzību, kā arī uz pirmstiesas sankcijām un preventīviem pasākumiem. Šajā jomā notiek plaša tiesu iestāžu sadarbība ar citām dalībvalstīm. Bulgārija ir iesaistījusies ievērojamā skaitā palīdzības projektu, kuri aptver dažādus organizētās noziedzības un smagu noziegumu aspektus. Tomēr, ņemot vērā to, ka nav mērījumu metodikas un uzticamas statistikas, šīs stratēģijas vērtējums nav pārliecinošs. Dati, kas ļautu izdarīt tiesiskā režīma novērtēšanu, ir nepilnīgi vai neatbilstoši. Turklāt kriminālvajāšana aizdomu gadījumā par pasūtījuma slepkavībām joprojām ir nepietiekama. Saglabājas bažas arī attiecībā uz institucionālajām spējām īstenot noziedzīgi iegūtu līdzekļu atsavināšanu un konfiskāciju. Kopumā panākumi smagu noziegumu un organizētās noziedzības apkarošanā joprojām ir nepietiekami. Sīks novērtējums Lai gan tās informācijas apjoms, ko sniedz Bulgārijas iestādes par cīņu pret organizēto noziedzību, pieaug, tā joprojām ir neprecīza. Ir pieņemti juridiski instrumenti stratēģijas īstenošanai attiecībā uz organizēto noziedzību. Ministru padome 2007. gadā pieņēma atjauninātu rīcības plānu cīņai pret organizēto noziedzību, tomēr trūkst būtiskas informācijas par tā piemērošanu. - Iesaistīt dalībvalstu ekspertus norādījumu un palīdzības sniegšanā saistībā ar izmeklēšanas kvalitātes uzlabošanu un ziņošanu par to Veiksmīgi noritēja kopīgas operācijas organizētās noziedzības, īpaši ar narkotikām saistītu noziegumu apkarošanas jomā. Bulgārija ziņo, ka kopš 2006. gada septembra ir veiktas 15 kopīgas operācijas ar Spānijas, Nīderlandes, Francijas, Rumānijas, Portugāles un Turcijas policiju. Bulgārijas iestādes ziņo, ka ir izjaukti trīs organizētās noziedzības grupējumi, kas atbildīgi par sieviešu tirdzniecību seksuālas ekspluatācijas nolūkā. Trīs personas aizturētas saskaņā ar Eiropas apcietināšanas orderi, un Bulgārijas tiesu iestādes ir izdevušas vienu Eiropas apcietināšanas orderi. Cīņā pret nopietnu noziegumu un organizētās noziedzības dažādiem aspektiem Bulgārijas tiesībaizsardzības iestādes sadarbojas ar citu ES dalībvalstu ekspertiem. Tiek īstenoti kopīgi projekti ar dalībvalstīm, kā arī 9 PHARE sadraudzības projekti. Bijušais Holandes ģenerālprokurors strādā par padomnieku Bulgārijas ģenerālprokurora birojā. Iekšlietu ministrijā 2007. gada aprīlī sāka strādāt Francijas padomnieks, lai nostiprinātu Policijas ģenerāldirektorāta spējas un uzlabotu darbības organizētās noziedzības apkarošanā. Konkrēti rezultāti ir gūti arī cīņā pret noziegumiem, kas saistīti ar ES fondu ļaunprātīgu izmantošanu. Notiek izmeklēšanas. - Iesniegt rīcības plānu, lai īstenotu stratēģiju cīņai pret organizēto noziedzību, un īstenot to, sniedzot regulārus ziņojumus Tiek īstenots atjauninātais rīcības plāns organizētās noziedzības apkarošanai laikposmam līdz 2007. gada beigām. Tā galvenie mērķi ir šādi: a) kriminālprocesa vēršana pret organizētās noziedzības grupējumu vadītājiem; b) aktīvas pieejas īstenošana cīņā pret organizēto noziedzību; c) organizētās noziedzības grupējumu saimniecisko līdzekļu ierobežošana; d) nelikumīgi iegūtu līdzekļu atsavināšana. Bulgārijas iestādes atsaucas uz ievērojamiem panākumiem rīcības plāna īstenošanā. Tomēr ir grūti veikt minēto panākumu novērtējumu, jo netiek sniegti regulāri ziņojumi par rīcības plāna īstenošanas konkrētajiem rezultātiem. - Pilnībā ieviest attiecīgos tiesību aktus par noziedznieku līdzekļu konfiskāciju Komisijai noziedzīgi iegūtu līdzekļu apzināšanai, kuru pirms diviem gadiem izveidoja saskaņā ar Likumu par noziedzīgi iegūtu līdzekļu atsavināšanu, tikai nesen tika piešķirti resursi, kas praksē vēl nav izmantoti, pasākumu efektīvai piemērošanai, lai pēc informācijas pieprasīšanas no izmeklētājiem aizturētu un konfiscētu noziedzīgi iegūtus līdzekļus. Šī komisija var apzināt noziedzīgi iegūtus līdzekļus, noteikt pasākumus līdzekļu iesaldēšanai vai uzsākt tiesas procesu. Pagaidām komisijai nav pastāvīgas mītnes, un no 294 amata vietām ir brīvas 114 amata vietas. Vairākas lietas ir iesniegtas tiesā. Īpašumi un nauda, par ko tiek veikta izmeklēšana, ir iesaldēta uz izmeklēšanas laiku, bet līdz šim nav veikta neviena galīgā konfiskācija, jo vispirms ir jāpabeidz tiesas process, kas nav paredzams ātrāk par 2 līdz 3 gadiem, sākot no lietas ierosināšanas. - Regulāri ziņot par jaunajām un notiekošām izmeklēšanām, apsūdzībām un notiesājošiem spriedumiem un veikt to iekšējo revīziju Bulgārijā reģistrēta stabila pret personu izdarīto noziegumu samazināšanās tendence. Tomēr statistikas informācijā, ko sniedz Bulgārijas iestādes, netiek skaidri definēti izdarīto noziegumu veidi, piemēram, saistībā ar slepkavībām – statistikas dati ietvēra informācijas sajaukumu par vietēja mēroga slepkavībām un slepkavībām, kas saistītas ar vispārējo kriminogēno situāciju un/vai organizēto noziedzību, īpaši ar pasūtījuma slepkavībām. Trūkst informācijas par progresu organizētās noziedzības lietu izmeklēšanā. Ir vajadzīga precizēšana, lai veiktu atbilstošu vērtējumu. Joprojām lielas bažas izraisa pasūtījuma slepkavības, īpaši kopš janvāra notikušās vietējo politiķu slepkavības. Līdz šim nav veikta kriminālvajāšana un nav pasludināti notiesājoši spriedumi. Nesenie skandāli Bulgārijā, kuros iesaistījās izpildvaras un tiesu varas augsta līmeņa amatpersonas, būs viens no būtiskākajiem to mehānismu efektivitātes pārbaudījumiem, kurus izveidoja, lai izmeklētu un reāli sodītu saistītus liela mēroga korupcijas/organizētus noziegumus. Par pozitīvu zīmi uzskatāma ministra nesenā atkāpšanās no amata saistībā ar notiekošu izmeklēšanu par apsūdzību korupcijā. Joprojām panākumu īstais taustāmais rezultāts ir sekmīgu kriminālvajāšanu un notiesājošu spriedumu skaits. - Publicēt šo revīziju rezultātus Līdz šim ziņojumu sniegšanas mehānisms nav izveidots. - Īstenot jaunos tiesību aktus nelikumīgi iegūtu līdzekļu legalizācijas apkarošanai Bulgārijas Kriminālkodeksu grozīja 2006. gadā, lai noteiktu, ka pārkāpumi, kas izdarīti ārzemēs, var būt attiecīgi predikatīvi noziegumi attiecībā uz nelikumīgi iegūtu līdzekļu legalizāciju Bulgārijā un ka kriminālvajāšanai par nelikumīgi iegūtu līdzekļu legalizāciju nav vajadzīgs iepriekšējs predikatīvu noziegumu notiesājošs spriedums. Turklāt ģenerālprokuroram tika dotas tiesības bez tiesas ordera pieprasīt informāciju no bankām lietās, kas saistītas ar nelikumīgi iegūtu līdzekļu legalizāciju un organizēto noziedzību. Tiek gatavoti citi pasākumi, lai turpmāk uzlabotu aizsardzību pret nelikumīgi iegūtu līdzekļu legalizāciju. Šie pasākumi dos iespēju nostiprināt tiesībaizsardzības efektivitāti. Bulgārijas iestādes ziņo par dažiem uzlabojumiem šajā jomā, īpaši minot to, ka Ģenerālprokuratūras Kasācijas birojs ir pabeidzis darbu pie 54 pirmstiesas procesiem, kas saistīti ar organizēto noziedzību un nelikumīgi iegūtu līdzekļu legalizāciju. Tika iesniegtas vēl 37 apsūdzības, pieņemti 5 apsūdzoši spriedumi par nelikumīgi iegūtu līdzekļu legalizāciju un veikta 81 nodokļu revīzija pret organizētās noziedzības grupējumiem, kā arī pret fiziskām un juridiskām personām, kas ir ar tiem saistītas. Tomēr vēl ir pāragri vērtēt šos uzlabojumus konkrētā izteiksmē. Vispirms tie ir jāapstiprina. Turklāt ir vajadzīgi vai arī tiek gatavoti papildu pasākumi[13]. 4. Turpmākas darbības saskaņā ar sadarbības un pārbaudes mehānismu SAISTīBā AR TIESU SISTēMAS REFORMU UN CīņU PRET KORUPCIJU UN ORGANIZēTO NOZIEDZīBU BULGāRIJAI IR JāTURPINA VIRZīBA UZ NOTEIKTO KRITēRIJU SASNIEGšANU UN JO īPAšI JāVEIC šāDAS DARBīBAS. - Pēc Likuma par tiesu varu un Civilprocesa kodeksa pieņemšanas un īstenošanas jāpaplašina uzraudzības sistēmas, lai tajās ietvertu jauno Likumu par tiesu varu un Civilprocesa kodeksu, un regulāri jāziņo par šīs uzraudzības rezultātiem. - Jānodrošina Augstākās tiesas padomes inspekciju pareiza darbība; jānodrošina izmēģinājuma darbības, kas saistītas ar lietu datorizētu iedalīšanu pēc nejaušības principa, un jāveic turpmākas vērtēšanas darbības un jāorganizē mācības tiesnešiem un prokuroriem par ētisku rīcību. - Jāparāda rezultāti korupcijas apkarošanas kontekstā. Bulgārijai ir jāturpina darbs, balstoties uz gūtajiem panākumiem izmeklēšanā, un jāpastiprina centieni, lai palielinātu tiesu iestāžu informētību par juridiskā galīguma un preventīvas jurisdikcijas nozīmīgumu augsta līmeņa korupcijas lietās. Tas attiecas arī uz lietām, kurās apsūdzētas ietekmīgas un plaši pazīstamas personas. - Jāsniedz neatkarīga analīze, pārliecinoša metodika un uzticama un mērķtiecīga statistika, lai novērtētu, vai tiek pareizi izmeklētas augsta līmeņa korupcijas, ielu slepkavību, kā arī organizētās noziedzības lietas, un vai tiek pieņemti preventīvi spriedumi. Nedrīkst būt kavēšanās preventīvu un kriminālvajāšanas pasākumu īstenošanā. Turklāt progress ir jāuzrauga un par to ir jāziņo saprotamā un neapstrīdamā veidā. - Jāpastiprina centieni un politiskā apņēmība īstenot rīcības plānu cīņai pret organizēto noziedzību un pārredzamā veidā jāziņo par veiktajiem pasākumiem. Bulgārijai arī turpmāk jāpadziļina starptautiskā sadarbība šajā jomā. - Lai izpildītu iepriekš minētos uzdevumus, ir jānostiprina tiesu iestāžu spējas visos līmeņos, tostarp profesionalitāte, neatkarība, resursi un pilnvaras. Progresa uzraudzībai Bulgārijā arī turpmāk izmantos sadarbības un pārbaudes mehānismu. Lai atvieglotu sadarbību un pārbaudi, Bulgārijas iestādēm būtu lietderīgi līdz 2007. gada oktobrim sagatavot rīcības plānu ar atskaites punktiem, parādot, kā Bulgārija plāno izpildīt šos kritērijus. Plānam ir jābūt balstītam uz saskaņotu stratēģiju cīņai pret organizēto noziedzību un korupciju un uzticamu plānu tiesu iestāžu profesionalitātes, neatkarības, pilnvaru un resursu nostiprināšanai. Sadarbības un pārbaudes mehānisma centienu īstenošanu atvieglotu arī uzlabota un sīkāk izstrādāta statistika un informācijas sistēmas par korupcijas un organizētās noziedzības lietām un turpmākām darbībām, ko šajā jomā veic tiesu iestādes. Bulgārijas iestādēm ir svarīgi veidot atklātu dialogu ar iedzīvotājiem, palielinot saskaņā ar sadarbības un pārbaudes mehānismu veikto reformu pārredzamību. 4.1. Atbalsts Tiks sniegts atbalsts, lai palīdzētu Bulgārijai tās tiesu sistēmas reformas centienu īstenošanā un cīņā pret organizēto noziedzību un korupciju. Tas būs saistīts ar pašreizējā ES finansējuma, kas ir pieejams Bulgārijai saskaņā ar dažādām programmām, koncentrēšanu un virzīšanu uz institūciju veidošanu un mācību programmām, kas saistītas ar tiesu sistēmas reformu un cīņu pret organizēto noziedzību. Eiropas Komisija aicina pārējās dalībvalstis pastiprināt palīdzību un vērtīgu praktisku atbalstu Bulgārijai, sadarbojoties ar Bulgārijas iestādēm kopīgās izmeklēšanas komandās cīņai pret korupciju un organizēto noziedzību, apmainoties ar finanšu informāciju un metodiku, nosūtot darbā uz svarīgākajām ministrijām un struktūrām (piemēram, uz inspekcijām, ko izveidos saskaņā ar Likumu par tiesu varu vai Augstākās tiesas padomē) ekspertus un padomniekus un nodrošinot augsta līmeņa apmācību Bulgārijas policistiem, muitniekiem un prokuroriem vietējās policijas un muitas akadēmijās, maģistrātu skolās vai valsts tiesību institūtos un citos valsts civildienesta izcilības centros. Tiesiskuma principa lielais nozīmīgums ES nozīmē, ka visiem dalībniekiem – Komisijai, Bulgārijai un pārējām dalībvalstīm – ir jāsadarbojas, lai nodrošinātu Bulgārijā reālu tiesu sistēmas reformu un cīņu pret noziedzību un korupciju visos līmeņos. Līdz 2007. gada oktobrim Komisija izpētīs dalībvalstu piedāvāto palīdzību, lai konstatētu trūkumus un nodrošinātu, ka Bulgārija saņem atbalsta pilnu spektru. 5. SECINāJUMS Pirmajos sešos mēnešos pēc pievienošanās Bulgārija turpināja gūt panākumus to vājo vietu uzlabošanā, kas varētu kavēt ES tiesību aktu, politikas virzienu un programmu efektīvu piemērošanu. Tomēr nebija pietiekami laika, lai parādītu pārliecinošus rezultātus svarīgākajās jomās. Ir jāturpina pievērst uzmanību visām jomām, kurās ir spēkā papildu pasākumi. Īpaši jāpastiprina tiesu sistēmas reformas centieni un cīņa pret korupciju un organizēto noziedzību. Ņemot vērā šajā ziņojumā ietverto analīzi, Komisija neuzskata, ka šajā posmā būtu jāpieprasa Pievienošanās līgumā paredzētie aizsargpasākumi. Komisija turpinās strādāt ciešā sadarbībā ar Bulgāriju, lai atbalstītu tās centienus sasniegt sadarbības un pārbaudes mehānisma kritērijus. Lēmumā, ar kuru izveido sadarbības un pārbaudes mehānismu, paredzēts, ka Komisija sniedz ziņojumus reizi sešos mēnešos. Komisija atjauninās šo ziņojumu 2008. gada sākumā. Tā 2008. gada vidū sagatavos nākamo sīki izstrādāto ziņojumu par sadarbības un pārbaudes mehānismu. Lai dotu ieguldījumu minētā ziņojuma sagatavošanā, Bulgārijai līdz 2008. gada 31. martam ir jāziņo Komisijai par turpmākiem panākumiem. PIELIKUMS Situācija saistībā ar aizsargpasākumiem un pārejas noteikumiem,ko piemēro Bulgārijai Vispārējā ekonomikas aizsardzības klauzula Nepiemēro Iekšējā tirgus aizsardzības klauzula Nepiemēro Tieslietu un iekšlietu aizsardzības klauzula Nepiemēro Lauksaimniecības fondi a) Aizsargpasākumi Nepiemēro b) Pārejas noteikumi Komisijas 2006. gada 26. septembra Regula (EK) Nr. 1423/2006, ar ko izveido mehānismu atbilstīgu pasākumu veikšanai lauksaimniecības izdevumu jomā attiecībā uz Bulgāriju un Rumāniju Pārtikas nekaitīgums a) Aizsargpasākumi Nepiemēro b) Pārejas noteikumi Komisijas 2006. gada 23. novembra Lēmums 2006/800/EK, ar ko apstiprina plānus klasiskā cūku mēra izskaušanai savvaļas cūku vidū un šo cūku ārkārtas vakcinācijai pret šo slimību Bulgārijā Komisijas 2006. gada 24. novembra Lēmums 2006/805/EK par dzīvnieku veselības kontroles pasākumiem saistībā ar klasisko cūku mēri dažās dalībvalstīs (jaunākie grozījumi izdarīti ar Komisijas 2007. gada 6. marta Lēmumu 2007/152/EK) Komisijas 2006. gada 22. decembra Lēmums 2007/16/EK, ar ko nosaka pārejas posma pasākumus Kopienas iekšējai tirdzniecībai ar liellopu, cūku, aitu, kazu un zirgu spermu, olšūnām un embrijiem, kuri iegūti Bulgārijā un Rumānijā Komisijas 2006. gada 22. decembra Lēmums 2007/26/EK, ar ko groza Bulgārijas un Rumānijas Pievienošanās akta VI pielikuma papildinājumu attiecībā uz dažiem piena pārstrādes uzņēmumiem Bulgārijā Komisijas 2006. gada 22. decembra Lēmums 2007/29/EK, ar ko nosaka pārejas posma pasākumus dažiem dzīvnieku izcelsmes produktiem, uz kuriem attiecas Eiropas Parlamenta un Padomes Regula (EK) Nr. 853/2004 un kuri līdz 2007. gada 1. janvārim ir ievesti Bulgārijā un Rumānijā no trešām valstīm Komisijas 2006. gada 22. decembra Lēmums 2007/30/EK, ar ko nosaka pārejas posma pasākumus dažu Bulgārijā un Rumānijā iegūtu dzīvnieku izcelsmes produktu tirdzniecībai (lēmumā grozījumi izdarīti ar Komisijas 2007. gada 25. aprīļa Lēmumu 2007/264/EK) Komisijas 2006. gada 22. decembra Lēmums 2007/31/EK, ar ko nosaka pārejas pasākumus attiecībā uz tādu dažu gaļas un piena nozares produktu sūtīšanu no Bulgārijas uz pārējām dalībvalstīm, uz kuriem attiecas Eiropas Parlamenta un Padomes Regula (EK) Nr. 853/2004 (jaunākie grozījumi izdarīti ar Komisijas 2007. gada 11. jūnija Lēmumu 2007/398/EK) Lidojumu drošība Aizsargpasākumi Komisijas 2006. gada 21. decembra Regula (EK) Nr. 1962/2006 par Akta par Bulgārijas pievienošanos Eiropas Savienībai 37. panta piemērošanu Turklāt 2007. gada 21. februārī Bulgārija pati noteica ierobežojumus 5 saviem kravu pārvadātājiem, lai izvairītos no tā, ka tiek izskatīta iespēja iekļaut tos Kopienas aizliegto pārvadātāju sarakstā, un atsauca lidojumderīguma sertifikātus 160 lidaparātiem, kuri neatbilda EK noteikumiem. [1] Pievienošanās akta 36., 37. un 38. pants. [2] Komisijas 2006. gada 13. decembra Lēmums 2006/929/EK, ar ko izveido mehānismu, lai nodrošinātu sadarbību un pārliecinātos par Bulgārijā sasniegto, novēršot noteiktus trūkumus tādās jomās kā tiesu sistēmas reforma un cīņa pret korupciju un organizēto noziedzību (OV L 354, 14.12.2006., 58. lpp.). [3] Labojumi ir šādi. Konstitūcijas 84. pantu groza tā, lai Nacionālā asambleja saņemtu Augstākās Kasācijas tiesas, Augstākās Administratīvās tiesas un ģenerālprokurora ziņojumus par tiesību aktu izpildi un katras attiecīgās tiesu iestādes darbību. Pēc tam Augstākās tiesas padome (ATP) šos ziņojumus iesniedz Nacionālajai asamblejai. Saskaņā ar 130. pantu ATP tagad ir tieši uzticētas pilnvaras pār tiesu iestāžu darbinieku iecelšanu, paaugstināšanu amatā, atsaukšanu, disciplīnu un kvalifikāciju. Tās 130.a pantā vairs nav paredzēts, ka Tieslietu ministrija pārbauda lietu uzsākšanu, norisi un slēgšanu. Tā vietā jaunajā 132.a pantā paredzēta neatkarīgas inspekcijas izveide ATP ietvaros, kuras uzdevums ir uzraudzīt tiesu iestāžu darbību gan preventīvi, gan, saņemot sūdzības no iedzīvotājiem, juridiskām personām un valsts iestādēm, tostarp tiesu iestāžu darbiniekiem. Ir atcelta tiesu iestāžu neaizskaramība pret prasībām tiesā (kas nav saistītas ar dienesta pienākumu izpildi). Tagad tiesu iestādes ir „neaizskaramas” vienīgi saistībā ar darbībām, kas veiktas, pildot dienesta pienākumus, nevis tīši izdarītiem kriminālpārkāpumiem, par kuriem var ierosināt lietu. [4] Pašreizējā Likumā par tiesu varu ir 22. daļas un 377. panti. Tajā sīki reglamentēts: a) Augstākās tiesas padomes statuss un pilnvaras; b) Augstākās tiesas padomes inspekcijas statuss un pilnvaras; c) Tieslietu ministrijas pārraudzībā esošās inspekcijas statuss un pilnvaras (tās funkcijās ietilpst par izpildi atbildīgo valsts un privāto personu darbības pārbaude, tiesu administrācijas procesa pārbaude un atbalsts tieslietu ministram, un priekšlikumu projektu sagatavošana skaidrojošiem lēmumiem un nolēmumiem); d) miertiesnešu vērtēšanas kritēriji un procedūras; e) augstāko tiesu juridiskās interpretācijas funkciju apjoms; f) prokuratūras funkcijas atbilstoši jaunajam Kriminālprocesa kodeksam; g) konkurences principi darbā pieņemšanas un iecelšanas procedūrās tieslietu struktūru amatiem; h) maģistrātu disciplinārā atbildība, tostarp ētikas noteikumu pārkāpumu gadījumā. [5] Konkrēti abas inspekcijas pārbauda tiesas administratīvās darbības organizāciju un apkopo informāciju par lietām, ko pabeiguši tiesneši, prokurori un izmeklētāji (Likuma par tiesu varu projekta 58. panta 1. punkts un 69.panta 1. punkts). [6] Konkrēti par kūdīšanu uz prostitūciju sodīs ar ieslodzījumu uz laiku līdz 5 gadiem (iepriekš līdz 3 gadiem) un sodanaudu BGN 3000-10 000 apmērā (salīdzinājumā ar BGN 1000-3000). Sods par šādu noziegumu, ja to pasūtījusi organizēta noziedznieku grupa vai ja upuris ir persona, kas jaunāka par 18 gadiem, vai persona ar garīgiem traucējumiem, vai ja tas izdarīts bīstama recidīva apstākļos, ir 2-8 gadi (iepriekš 6 gadi), uzliekot sodanaudu BGN 5000-15 000 apmērā. Par personu piespiešanu vai mudināšanu lietot narkotiskas vai līdzīgas vielas prostitūcijas nolūkā var piespriest 10-20 gadu cietumsodu un naudassodu BGN 100 000-300 000 apmērā (iepriekš 5-15 gadi un BGN 10 000-35 000). [7] Dokumentā skaidri izklāstīti principi – tiesiskums, tiesu iestāžu neatkarība, individuālo tiesību aizsardzība un Eiropas tiesību standartu piemērošana. Dokuments pēc tam sadalīts astoņās daļās (tiesisko spēju nostiprināšana un tiesu iestāžu administratīvās darbības uzlabošana; Bulgārijas aktīva iesaistīšanās EK tiesu iestāžu sadarbībā; Augstākās tiesas padomes tiesu sistēmas pārvaldīšanas spēju nostiprināšana utt.). Katrā daļā īsi aprakstīts mērķis, bet pārējais teksts ir veltīts īstermiņa prioritātēm (līdz 2006. gada beigām) un vidēja termiņa prioritātēm (līdz 2007. gada beigām). [8] Inspekcijām ir šādas pilnvaras: i) analizēt valsts pārvaldes darbības efektivitāti; ii) pārbaudīt organizācijas iekšējās kārtības noteikumu ievērošanu; iii) ierosināt disciplināras procedūras dienesta pienākumu un Valsts pārvaldes darbinieku rīcības kodeksa pārkāpumu gadījumos; iv) pārbaudīt signālus, pieprasījumus un sūdzības par valsts amatpersonu nelikumīgu vai nepiemērotu darbību vai bezdarbību; v) veikt citas administratīvās kontroles funkcijas. [9] Ģenerālinspekcija ir tieši pakļauta premjerministram un ir pilnvarota: i) koordinēt un atbalstīt inspekciju darbību; ii) ierosināt metodiskus norādījumus inspekcijām; iii) izmeklēt interešu konflikta pazīmes un citus dienesta pienākumu pārkāpumus; iv) pārbaudīt korupcijas pazīmes izpildvaras un civildienesta līmenī; v) pildīt citas funkcijas, kā noteikts Ministru padomes noteikumos vai kā noteicis premjerministrs. [10] Līdz šim Valsts revīzijas birojam finanšu atskaites ir iesniegušas 106 no visām reģistrētajām politiskajām partijām un to filiālēm. Tās 253 partijas, kuras nav iesniegušas finanšu atskaites, zaudē tiesības saņemt valsts subsīdijas un nevar piedalīties ne valsts, ne vietējās vēlēšanās.Valsts revīzijas birojs 20. aprīlī publicēja savā interneta vietnē to personu sarakstu, kuras pēc stāšanās amatā nav iesniegušas īpašuma sākotnējās deklarācijas, kā arī to personu sarakstu, kuras likumā noteiktajā termiņā nav iesniegušas īpašuma deklarācijas, atstājot amatu. Stājoties amatā, 816 personas iesniedza deklarācijas likumā noteiktajā termiņā. Stājoties amatā, laikā netika iesniegtas 8 deklarācijas (no politisko partiju vadības un uzraudzības struktūru locekļu vidus), kā arī 2 izmeklētāji neiesniedza galīgās deklarācijas (atstājot amatu)Pret personām, kuras neiesniedza deklarācijas likumā noteiktajā termiņā, ir uzsāktas administratīvās vai kriminālprocesuālās darbības. Valsts revīzijas biroja vadītājs nosūtīja Valsts ieņēmumu aģentūras izpilddirektoram to personu sarakstu, kuras nav iesniegušas deklarācijas norādītajā laikā, lai veiktu pasākumus saskaņā ar Nodokļu un apdrošināšanas procesa kodeksu.Augstu valsts amatpersonu ikgadējo īpašuma deklarāciju iesniegšanas termiņš beidzās 30. aprīlī. Valsts revīzijas birojs 15. maijā bija apstrādājis 5515 deklarācijas un paziņojumus. Apstrādāto ikgadējo deklarāciju un paziņojumu galīgais skaits būs zināms, kad beigsies termiņš izmaiņu veikšanai iesniegtajās deklarācijās. [11] Aprīlī uz robežkontroles punktu deleģētajam Eiropas Komisijas ekspertam kapteinim Andreevo sniegtā pierādījumu statistika attiecībā uz aizdomām par civildienesta ierēdņu korumpētību un turpmākās izmeklēšanas, ko veica valsts iestādes, liecina par izmeklēšanas kvalitātes uzlabošanos. [12] Bulgārijas iestādes pieņēma ziņojumu par transporta pārvaldības stratēģijas īstenošanu un par korupcijas novēršanas un apkarošanas stratēģiju 2006. gadam, kurā konstatēts, ka no 121 pasākuma, kas minēts 2006. gada rīcības plānā, ir īstenoti 94, bet 27 vēl ir īstenošanas procesā, kuru paredzēts pabeigt līdz 2007. gada vidum. Nav precīzi zināms, kuri pasākumi ir īstenoti un kuri nav. Bulgārijas ziņojumā arī teikts, ka ir apstiprināts 2007. gada stratēģijas īstenošanas plāns. Tomēr pagaidām šāds dokuments vēl nav iesniegts. [13] Konkrēti Ministru padome 2006. gada 30. novembrī apstiprināja likumprojektu, ar kuru groza Noteikumus par pasākumiem pret nelikumīgi iegūtu līdzekļu legalizēšanu. Projektā paredzēta prasība visām bankām un e-naudas darījumu uzņēmumiem sniegt papildu informāciju par operācijām un darījumiem, kas rada aizdomas par nelikumīgi iegūtu līdzekļu legalizēšanu. Ierosinātie grozījumi ir paredzēti, lai saskaņotu normatīvo aktu bāzi ar Likumu par kredītiestādēm, kurš stājās spēkā 2007. gada 1. janvārī. Grozījumus vēl arvien apspriež parlamentā. Bulgārijas iestādes strādā arī pie Trešās ES nelikumīgi iegūtu līdzekļu legalizācijas apkarošanas direktīvas.